FVC บวกแรง 16.67% ลุ้นรายได้ทั้งปีแตะ 500 ลบ.
FVC บวกแรง 16.67% นิวไฮในรอบเกือบ 5 เดือน ลุ้นรายได้ปีนี้แตะ 500 ล้านบาท ล่าสุด ณ เวลา 15.16 น. อยู่ที่ 2.94 บาท บวก 0.42 บาท หรือ 16.67% สูงสุด 3.04 บาท ต่ำสุด 2.52 บาท ด้วยมูลค่าซื้อขาย 96.46 ล้านบาท
22 พ.ค. 2560

ผู้สื่อข่าวรายงานว่าราคาหุ้นบริษัท ฟิลเตอร์ วิชั่น จำกัด (มหาชน) หรือ FVC ล่าสุด ณ เวลา 15.16 น. อยู่ที่ 2.94 บาท บวก 0.42 บาท หรือ 16.67% สูงสุด 3.04 บาท ต่ำสุด 2.52 บาท ด้วยมูลค่าซื้อขาย 96.46 ล้านบาท ขณะที่ดัชนีตลาดหุ้นไทยโดยรวมบวก 0.54%

โดยราคาหุ้น FVC ปรับตัวขึ้นเป็นวันที่ 2 นับตั้งแต่เมื่อวันที่ 19 พ.ค.60 ขณะที่ราคาปรับตัวขึ้นสูงสุดในรอบเกือบ 5 เดือน นับตั้งแต่ราคาอยู่ที่ 2.95 บาท เมื่อวันที่ 29 ธ.ค.59
ขณะที่นายวิจิตร เตชะเกษม ประธานกรรมการบริหาร และกรรมการผู้จัดการ FVC เปิดเผยว่า บริษัทตั้งเป้ารายได้ปีนี้จะเติบโตได้ราว 500 ล้านบาท จากปีก่อนทำได้ 397.10 ล้านบาท เป็นไปตามธุรกิจบริการลูกค้าในกลุ่มร้านอาหารจานด่วน (QSR) ที่มีการเติบโตอย่างต่อเนื่อง โดยคาดจะมีรายได้ราว 250-300 ล้านบาท ,ธุรกิจอุตสาหกรรม ที่คาดจะมีรายได้ราว 100 ล้านบาท และธุรกิจการแพทย์ ที่คาดจะมีรายได้ราว 100 ล้านบาท
ทั้งนี้ บริษัทอยู่ระหว่างศึกษาลงทุนศูนย์เสริมความงาม (Beauty &amp; Cosmetic) ซึ่งเป็นธุรกิจใหม่ในหมวดธุรกิจการแพทย์ โดยรูปแบบการลงทุนมีความเป็นไปได้ทั้ง 2 แนวทาง ทั้งการหาพันธมิตรร่วมทุน หรือลงทุนเอง โดยรายละเอียดอื่นๆยังไม่ขอเปิดเผย แต่อย่างไรก็ตามหากมีการลงทุนเกิดขึ้น บริษัทเองก็มีความพร้อมในด้านแหล่งเงินลงทุน จากปัจจุบันมีหนี้สินต่อทุน (D/E) อยู่ในระดับต่ำเพียง 0.23 เท่า ซึ่งยังถือว่ายังสามารถกู้ยืมจากสถาบันทางการเงินได้อีกมาก
“เราตั้งเป้ารายได้ปีนี้จะอยู่ที่ 500 ล้านบาท ก็จะมาจากทั้ง 3 ธุรกิจหลัก ที่มีการเติบโตอย่างต่อเนื่อง โดยเฉพาะธุรกิจการแพทย์ ที่เริ่มเห็นการเติบโตที่ดีขึ้น จากที่เราได้รับงานระบบน้ำทางการแพทย์ และกระสวยส่งพัสดุในโรงพยาบาลเข้ามา ซึ่งมองว่าหากรายได้เติบโตแตะ 300 ล้านบาทในปี 63 เราก็มีแผนนำธุรกิจการแพทย์เข้าจดทะเบียนใน mai” นายวิจิตร กล่าว